இருபதாம் நூற்றாண்டின் பிற்பகுதியில் தமிழ்க் கவிதை எடுத்திருக்கும் புதிய பரிமாணம் ஹைகூ. இக் கவிதையை அடையாளம் கண்டு, 1916- ல் 'ஹொக்கு' என்ற பெயரால் தமிழுக்கு முதலில் அறிமுகம் செய்தவர் பாரதியார். 1970- வாக்கில் தமிழ் மரபுப்படி இக்கவிதைக்குச் 'சிந்தர்' எனப் பெயர் சூட்டி, 'வாமனக் கவிதைகள்', 'மின்மினிக் கவிதைகள்' என்ற அழகிய தொடர்களால் குறிப்பிட்டவர் கவிக்கோ அப்துல் ரகுமான். 1984-ல் 'புள்ளிப் பூக்கள்' என்ற முதல் ஹைகூ கவிதைத் தொகுதியை வெளியிட்ட பெருமை ஓவியக் கவிஞர் அமுதபாரதியைச் சாரும். இன்று தமிழில் முந்நூறுக்கு மேற்பட்ட ஹைகூ கவிதைத் தொகுப்புக்கள் வெளிவந்துள்ளன. எழுத்தாளர் சுஜாதாவும் தம் பங்கிற்கு 1991- ல் 'ஹைகூ ஒரு புதிய அறிமுகம்' என்ற தலைப்பில் நூலினை வெளியிட்டுள்ளார். 1995-ல் தஞ்சாவூர் உலகத் தமிழ் மாநாட்டில் ஹைகூ கவிதைக்கு என்றே அமைக்கப்பெற்ற தனிக்குழு அமர்வில் ஆய்வுக் கட்டுரைகள் படிக்கப்பட்டது. மொத்தத்தில் 'இது ஹைகூ காலம்' என்று கூறும் அளவில், புதுக்கவிதை அமைந்துத் தந்த தோரண வாயில் வழியாக ஹைகூ நடை பயின்று கொண்டிருக்கின்றது.